L 258/10
SL
Uradni list Evropske unije
5.10.2022
42.
ugotavlja, da trenutno na stavbah Parlamenta v Strasbourgu ni fotonapetostnih plošč, saj je poudarek na učinkovitejših načinih varčevanja z energijo, in sicer so bile nameščene nove, zelo učinkovite toplotne črpalke; ugotavlja, da so bile študije izvedljivosti, na podlagi katerih je bilo odločeno, da se na strehe stavb v Strasbourgu ne namestijo fotonapetostne celice, izvedene leta 2011, in ponavlja, da so se cene sončnih panelov od leta 2010 zmanjšale za več kot 80 %; poziva predsedstvo, naj do leta 2023 oceni namestitev fotonapetostnih plošč, pri tem pa upošteva tehnično izvedljivost in stroškovno učinkovitost;
43.
pozdravlja namestitev toplotnih črpalk in napeljave za soproizvodnjo v stavbah v Strasbourgu in Bruslju za proizvodnjo električne energije in toplote iz obnovljivih virov; poleg tega pozdravlja dejstvo, da je bila nova stavba Adenauer v Luxembourgu zgrajena z najsodobnejšimi razpoložljivimi okoljskimi tehnikami, vključno z uporabo geotermalne in sončne energije ter celotnim izkoriščanjem dnevne svetlobe; poziva Parlament, naj še poveča delež energije iz obnovljivih virov v svoji mešanici energetskih virov in zlasti proizvodnji energije ter čim prej postopno odpravi fosilna goriva; poziva ga, naj objavi energetske izkaznice vseh svojih stavb;
44.
opozarja, da so učinkovite rešitve razsvetljave ključen dejavnik trajnostnosti stavb; pozdravlja, da se v stavbah Parlamenta ocenjuje, ali bo obstoječa razsvetljava nadomeščena s sijalkami LED z nižjo porabo energije, kjer je to mogoče in izvedljivo; obžaluje, da niso vsi trije sedeži Parlamenta opremljeni s senzorji gibanja in da senzorji gibanja v več pisarnah v stavbi Spinelli menda ne delujejo; poziva Parlament, naj zagotovi, da bodo povsod, kjer je to izvedljivo, nameščeni popolnoma delujoči senzorji gibanja, da bi zmanjšali porabo energije;
45.
pozdravlja dejstvo, da je vrtec Wayenberg, ki je bil dokončan septembra 2020, prva pasivna stavba Parlamenta; poziva predsedstvo, naj v letu 2022 začne tehnične študije, da bi opredelilo dodatne možnosti za manjšo porabo energije in večjo proizvodnjo energije iz obnovljivih virov ter jih čim prej uresničilo;
46.
opozarja, da skoraj dve tretjini ogljičnega odtisa Parlamenta nastaneta zaradi prevoza ljudi; poziva k razmisleku o razširitvi prostovoljnega dela na daljavo na več dni in funkcij, kadar je to smiselno in ne moti parlamentarnega dela; ob upoštevanju, da je fizična prisotnost pomembna, opozarja, da je Parlament uvedel delovne skupine o svojem delu v prihodnosti; poziva ga, naj upošteva sklepe fokusnih skupin; poziva, naj se pri misijah po potrebi da prednost nizkoogljičnim načinom prevoza;
47.
pozdravlja postopen prehod na brezemisijska vozila v službenem voznem parku Parlamenta; poziva, naj bodo vsa vozila v službenem voznem parku najpozneje do leta 2024 popolnoma električna;
48.
poziva k ustreznemu povečanju števila polnilnikov za električna vozila v skladu s sedanjim in skorajšnjim povpraševanjem; poziva k dodatnim parkirnim mestom za kolesa; poziva k uvedbi parkirnih mest za tovorna kolesa, da bodo parkirna mesta za običajna kolesa na voljo uporabnikom običajnih koles;
49.
ugotavlja, da so v Parlamentu med letoma 2018 in 2020 zavrgli 0,055–0,068 kg hrane na postreženi obrok; pozdravlja prizadevanja Parlamenta, da zmanjša količino zavržene hrane z zbiranjem neporabljene hrane, ki se nato dostavi organizacijam na terenu, da jo te razdelijo ljudem, ki jo potrebujejo; poziva Parlament, naj prouči, kako bi lahko še bolj zmanjšal količino zavržene hrane;
50.
pozdravlja uvedbo bolj raznovrstne in trajnostne ponudbe hrane v menzah Parlamenta, tudi pestrejšo ponudbo vegetarijanskih in veganskih izdelkov; predlaga tudi pestrejšo ponudbo vegetarijanskih in veganskih obrokov v menzah Parlamenta; poleg tega zahteva, da je vsak dan na voljo vsaj en svež obrok brez glutena in da so informacije o alergenih in prehranski vrednosti jasno prikazane na karticah ob jedeh v vitrini;